Die Franse oorsese gebied Réunion het geen amptelike vlag nie en gebruik die Franse vlag. Die eiland het verskeie voorgestelde vlae maar daar is nog nie op ’n spesifieke een besluit nie. 1. ’n Voorgestelde vlag deur die Réunionese Vlagkundige Vereniging (Association Réunionnaise de Vexillologie) 2. ’n Voorgestelde vlag deur die Vereniging vir die Réunionvlag (Association pour le Drapeau de la Réunion) 3. ’n Voorgestelde vlag deur die Volksfront vir Nasionale Bevryding (Lorganizasion Popilèr po Libèr nout Péi) 4. ’n Voorgestelde vlag deur die Verstaan- en Helpende Hand Beweging (Mouvement Entente et Coup de Main) Die simboliek vir die vlag wat voorgestel is deur die Réunionese Vlagkundige Vereniging is soos volg: rooi stel die vulkaan en krag voor, blou stel die lug en soetheid voor en geel stel die son en helderheid voor. Die simboliek vir die vlag wat voorgestel is deur die Vereniging vir die Réunionvlag is soos volg: naas die kleure van die Franse vlag stel blou die eilandbewoners van Europese herkoms voor asook die Christelike geloof en die see, die goudgeel stel die eilandbewoners van Indiese herkoms voor asook Hinduïsme en die son, rooi stel die eilandbewoners van Sjinese herkoms voor asook hulle tradisies en die vulkaan en groen stel die eilandbewoners afkomstig van Afrika voor asook Islam en die natuur.